मित्र धर्म का निर्वाह करते सुभाष विएना से बाडेनवैलेर के सैनिटोरियम में जाकर कमला नेहरू से मिले थे और उनकी सहायता भी की थी। कमला नेहरू की मृत्यु के समय नेहरू और इंदिरा दोनों उनके पास थे। पत्नी की मृत्यु से नेहरू व्यथित और अशांत हो गए थे। पंडित नेहरू की आत्मकथा में स्थान स्थान पर इस घटनाक्रम का उल्लेख भी मिलता है। भारत जैसे देश में इससे पहले कि फेक न्यूज़ अपना असल असर डाले आम आदमी के इतिहास बोध को विकृत करने वाली ऐसी हजारों पोस्ट उसे अपनी वास्तविक परंपरा से काटकर एक असहिष्णु और हिंसक व्यक्ति में बदलने का कार्य करती हैं। इनका आसान शिकार वे नौजवान होते हैं (जिन्हें व्यंग्यपूर्वक व्हाट्सएप यूनिवर्सिटी के स्नातक कहा जाता है) जो ज्ञान के प्राथमिक और पुस्तकीय स्रोतों की व्यापकता में उलझने के स्थान पर इंटरनेट द्वारा परोसे जाने वाले इंस्टेंट ज्ञान पर विश्वास करते हैं। इंटरनेट से जुड़ने वाला वह अशिक्षित या अल्पशिक्षित तबका भी आसानी से भरमाया या बरगलाया जा सकता है जिसके लिए मोबाइल पर प्राप्त जानकारी वेद वाक्य का दर्जा रखती है।